SKRIFTLIG FORESPØRGSEL E-1498/02

af Alexander de Roo (Verts/ALE), Miquel Mayol i Raynal (Verts/ALE)og José Mendiluce Pereiro (PSE) til Kommissionen

(29. maj 2002)

Om: Udelukkelse af Valle de Árreu fra forslaget til lokaliteter af fællesskabsbetydning og udbygning af skisportsstedet Baqueira-Beret (Cataluña Spanien)

I 1999 blev der forelagt et projekt vedrørende udvidelse af skisportsstedet Baqueira-Beret i Pyrenæerne i nærheden af den catalanske by Lérida. Projektet, som det private foretagende Baqueira-Beret S.A. stod bag, lå i Valle de Árreu, der på daværende tidspunkt indgik i den foreslåede lokalitet af fællesskabsbetydning Alt Pallars (ES5130003) i det alpine biogeografiske område. WWF i Spanien og andre organisationer klagede over projektet, og der blev bl.a. indbragt en klage for Kommissionen (ref. 2001/4183, SG (2001 A/2385) under påberåbelse af, at de planlagte arbejder greb ind i et område, der var opført i forslaget til lokaliteter af fællesskabsbetydning som led i Natura 2000-nettet, og ville få konsekvenser for prioriterede naturtyper og arter opført i bilag IV i direktivet om bevaring af naturtyper (92/43/EØF(1)). Projektet blev til sidst trukket tilbage, efter at der var afgivet en negativ erklæring om dets indvirkning på miljøet. I august 2001 forelagde Baqueira-Beret S.A. et nyt projekt vedrørende udvidelse af skisportsstedet, som ville lægge beslag på en stor del af Valle de Árreu og af Aigüestortes (ES5130002), der også var opført som lokalitet af fællesskabsbetydning. WWF i Spanien klagede på ny over projektet under påberåbelse af de store miljømæssige konsekvenser og de utilstrækkelige korrektions- og kompensationsforanstaltninger. I oktober samme år efter afholdelse af seminaret om det alpine biogeografiske område fik WWF i Spanien kendskab til, at den catalanske regionalregering havde udelukket Valle de Árreu og andre områder, der ville blive berørt af udvidelsesprojektet, fra forslaget til alpine lokaliteter af fællesskabsbetydning. WWF forelagde CTN(2) (Paris) og EU's biodiversitetskontor de videnskabelige data, der på daværende tidspunkt forelå om Valle de Árreu, og som påviste, at det var nødvendigt, at integrere denne dal i Natura 2000-nettet. Det forelagte projekt berører i øvrigt også den franske stat, idet det går ind i et område, der igen er levested for bjørne (Ursus arctos), og som er delt mellem de to lande. WWF har, efter at der er afgivet en positiv miljøvurderingserklæring for projektet, og efter at de administrative myndigheder har givet Baqueira-Beret S.A. tilladelse til at gennemføre udvidelsen, indbragt en ny klage for Kommissionen (ref. 2002/4204, SG(2002) A/1912). Hvis Valle de Árreu fortsat udelukkes for at tilgodese bestemte udviklingsprojekter, vil det få negative følger for gennemførelsen af Natura 2000-nettet i Spanien, og det vil skabe en farlig præcedens, som vil kunne bringe konsekvensen og sammenhængen i direktivet om bevaring af naturtyper i fare.

Har Kommissionen kendskab til dette udvidelsesprojekt og de faktiske kendsgerninger, der påtales i klage 2002/4204, SG(2002) A/1912?

Er den endvidere bekendt med det faktum, at projektet rammer både alpine lokaliteter af fællesskabsbetydning i henhold til direktivet om bevaring af naturtyper i Spanien og et vigtigt fugleområde foreslået af BirdLife i henhold til fugledirektivet?

Er Kommissionen orienteret om de ændringer, de autonome regioner i Spanien har foretaget i sine forslag til lokaliteter under Natura 2000-nettet, som indebærer udelukkelse af områder, der tidligere har været beskyttet, for at kunne gennemføre projekter, der ikke er direkte forbundet med eller nødvendige for lokalitetens forvaltning (artikel 6, stk. 3, i direktiv 92/43/EØF), uden at disse har været underkastet en hensigtsmæssig vurdering af deres indvirkning på lokaliteten?

(1) EFT L 206 af 22.7.1992, s. 7.

(2) Europæisk temacenter for naturbeskyttelse og biologisk mangfoldighed.

Svar afgivet på Kommissionens vegne af Margot Wallström

(17. juli 2002)

Det skal bemærkes, at Kommissionen allerede har modtaget en første klage, som er registreret under referencenummer 1999/5118, vedrørende et projekt om udbygning af skisportsstedet Baqueira-Beret i Pyrenæerne i nærheden af Lleida i den autonome region Cataluña i Spanien. En række andre klager er

siden indgået om samme emne. Som led i behandlingen af denne sag har der fundet en udveksling af oplysninger sted mellem Kommissionen og de spanske myndigheder. Det pågældende projekt var genstand for en negativ udtalelse om den miljømæssige indvirkning i juni 2001 fra den kompetente miljøinstans, hvorfor det ikke har opnået den nødvendige igangsætningstilladelse.

Som følge af de oplysninger, der er modtaget som led i klageprocedurerne 2001/4183 og 2002/4204 som omtalt af de ærede medlemmer, har Kommissionen fået kendskab til, at der er blevet forelagt et nyt projekt til udbygning af skisportsstedet Baqueira-Beret. Det nye projekt fik i januar 2002 en positiv miljøvurderingserklæring fra de spanske myndigheders side.

Kommissionen har som led i behandlingen af disse klager henvendt sig til de spanske myndigheder og anmodet om deres kommentarer til de fremførte forhold samt til anvendelsen af de EU-miljøbestemmelser, der måtte være relevante i det foreliggende tilfælde. Kommissionen afventer de spanske myndigheders svar herpå.

Hvad angår listen over lokaliteter af fællesskabsbetydning, der skal indgå i Natura 2000-nettet i henhold til artikel 4 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter, skal det bemærkes, at proceduren for udarbejdelse af listen for det alpine biogeografiske område for øjeblikket er i fuld gang.

Listen over lokaliteter, der er udpeget som lokaliteter af fællesskabsbetydning, skal endeligt fastsættes af Kommissionen på grundlag af et forslag, som udarbejdes af denne i forståelse med medlemsstaterne. Denne foreløbige liste udarbejdes efter modtagelsen af de relevante informationer fra medlemsstaterne. Den nærmere analyse heraf foretages af Det Europæiske Miljøagenturs temacenter, og på grundlag heraf drages en række konklusioner på de specifikke biogeografiske seminarer. Disse står også åbne for deltagelse fra ikke-statslige organisationer.